b'\n_START_ARTICLE_\nAlankomaiden kuningaskunta\n_START_SECTION_\nHistoria\n_START_PARAGRAPH_\nEnnen vuoden 1954 valtioasetusta Suriname, Cura\xc3\xa7ao, L\xc3\xa4nsi-Uusi-Guinea sek\xc3\xa4 muut alusmaat olivat Alankomaiden merentakaisia siirtomaita. T\xc3\xa4m\xc3\xa4n j\xc3\xa4lkeen siirtomaasuhde purettiin ja Surinamen, Cura\xc3\xa7aon ja Alankomaiden-Uusi-Guinean ja alusmaiden t\xc3\xa4st\xc3\xa4 l\xc3\xa4htien Alankomaiden Antillien asema muuttui kuningaskunnan maaksi, ja ne saivat itse p\xc3\xa4\xc3\xa4tt\xc3\xa4\xc3\xa4 sis\xc3\xa4isist\xc3\xa4 asioistaan. Vuonna 1962 Alankomaiden-Uusi-Guinea liitettiin Indonesiaan osana L\xc3\xa4nsi-Uusi-Guineaa ja vuonna 1975 Suriname irtautui kuningaskunnasta ja itsen\xc3\xa4istyi. Vuonna 1986 Aruba irtautui Alankomaiden Antilleista ja muodosti oman autonomisen alueensa kuningaskunnan sis\xc3\xa4ll\xc3\xa4. Vuonna 2010 Alankomaiden Antillit jaettiin Arubaan, Cura\xc3\xa7aoon, Sint Maarteniin ja kolmeen erityisasemassa olevaan kuntaan.\n_START_SECTION_\nPerustuslaki\n_START_PARAGRAPH_\nAlankomaiden perustuslaki koskee Euroopassa sijaitsevia Alankomaita sek\xc3\xa4 kuningaskuntaa kokonaisuutena. Aruballa, Cura\xc3\xa7aolla ja Sint Maartenilla on omat perustuslakinsa, hallintonsa ja parlamenttinsa. Yhdess\xc3\xa4 kuningaskunnan Euroopassa sijaitsevan alueen ja Karibialla sijaitsevien kolmen erityiskunnan kanssa ne muodostavat t\xc3\xa4ysivaltaisen valtion.\n_START_SECTION_\nEuroopan unioni\n_START_PARAGRAPH_\nAlankomaiden kuningaskunta on Euroopan unionin j\xc3\xa4sen. Kuitenkaan Arubaa, Cura\xc3\xa7aoa ja Sint Maartenia ei lasketa kuuluvaksi Euroopan unioniin, vaan niill\xc3\xa4 on merentakaisten alueiden asema. Kuningaskunnan kansalaisuutta ei kuitenkaan jaotella sen osien kesken, joten my\xc3\xb6s n\xc3\xa4iden alueiden kansalaiset ovat EU-kansalaisia.'